NWR คาดกำไรปีนี้เพิ่มมาอยู่ที่ 1-2% จาก 0.12% ในปีก่อน หลังเน้นรับงานมาจิ้นสูง
NWR คาดกำไรปีนี้เพิ่มมาอยู่ที่ 1-2% จาก 0.12% ในปีก่อน หลังเน้นรับงานมาจิ้นสูง เผยอยู่ระหว่างประมูลงานก่อสร้างโครงการพลังงานน้ำที่ประเทศลาว 2 โครงการ กำลังการผลิต 40-60MW มูลค่าราว 2-4 พันลบ.
31 ส.ค. 2558

นายปสันน สวัสดิ์บุรี รองกรรมการผู้จัดการอาวุโส แผนกธุรกิจใหม่และวางแผนกลยุทธ์ บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทคาดว่าแนวโน้มผลการดำเนินงานไตรมาส 3/58 จะดีกว่าไตรมาส 2/58 และจะดีกว่าไตรมาส 3/57 ที่มีผลขาดทุนอยู่ 116 ล้านบาท เนื่องจากจะมีการส่งมอบงานให้กับลูกค้าได้ตามแผนที่วางไว้
ส่วนอัตรากำไรสุทธิปีนี้คาดว่าจะเพิ่มขึ้นมาอยู่ที่ 1-2% จาก 0.12% ในปีก่อน จากการรับงานที่มีมาจิ้นสูงขึ้น และมีความเชี่ยวชาญ ทำให้สามารถบริหารจัดการต้นทุนได้ค่อนข้างดี เช่น โครงการก่อสร้างโรงไฟฟ้า งานก่อสร้างอุโมงค์ใต้ดิน งานก่อสร้างท่าเรือ ส่วนอัตรากำไรขั้นต้นปีนี้คาดว่าจะอยู่ที่ 7%
อย่างไรก็ตามสำหรับแนวโน้มรายได้ปีนี้บริษัทได้ปรับลดเป้าหมายลงเหลือเติบโต 0-5% จากเป้าหมายเดิมที่ 10-15% เนื่องจากปัจจุบันงานโครงการภาครัฐฯมีการล่าช้าออกไป ส่งผลให้มีช่องว่างของการรับรู้รายได้ เป็นผลให้บริษัทต้องปรับลดเป้าหมายรายได้ลง
ส่วนผลประกอบการในปี 59 จะกลับมาเติบโตได้ดีขึ้น เนื่องจากปัจจุบันบริษัทฯมีงานในมือ (Backlog)ที่ 1.7 หมื่นล้านบาท ที่จะทยอยรับรู้อย่างต่อเนื่อง ในขณะเดียวกันหลังมีการปรับเปลี่ยนคณะรัฐมนตรีใหม่ และเริ่มมีการประกาศโครงการใหม่ๆออกมา โดยปัจุบันบริษัทยังอยู่ระหว่างประมูลงานใหม่มูลค่า 2.2 หมื่นล้านบาท ที่คาดว่าจะได้งานในสัดส่วน 10-15% โดยจะเริ่มทยอยรู้ผลประมูลงานตั้งแต่ช่วงปลายปีนี้ไปถึงต้นปี 59
นอกจากนี้บริษัทอยู่ระหว่างประมูลงานก่อสร้างโครงการพลังงานน้ำ ที่ประเทศลาว 2 โครงการ กำลังการผลิต 40-60 เมกะวัตต์ มูลค่าราว 2-4 พันล้านบาท โดยคาดว่าจะทยอยรู้ผลประมูลงานในช่วงปลายปีนี้ ถึง ต้นปี 59 ในขณะเดียวกันอยู่ระหว่างเตรียมดำเนินงานก่อสร้าง และ ควบคุมการก่อสร้างโรงแรม ที่ประเทศพม่า เบื้องต้นยังไม่สามารถสรุปมูลค่าการลงทุนได้ โดยบริษัทฯคาดว่าจะสามารถเริ่มรับรู้รายได้มาในปี 59
โดยบริษัทเตรียมเปิดโครงการใหม่อีก 1 โครงการ โครงการ บารานี การ์เด้น มูลค่า 900 ล้านบาท หลังจากในช่วงที่ผ่านมาบริษัทฯมีการเปิดโครงการใหม่ไปแล้ว 2 โครงการคือ บารานี พาร์ค มูลค่าโครงการ 800 ล้านบาท ขายไปแล้ว 20% โดยคาดว่าจะเริ่มโอนโครงการได้ตั้งแต่ไตรมาส 2/59 เป็นต้นไป และโครงการ เอสเพน คอนโด ลาซาล มูลค่า 750 ล้านบาท ที่เปิดตัวไปเมื่อวันที่ 29 ส.ค. 58  พร้อมตั้งเป้ายอดขายรวมปีนี้ไม่ต่ำกว่า 300 ล้านบาท
ทั้งนี้ในปัจจุบันบริษัทมียอดขายรอโอน (Backlog) ไม่ต่ำกว่า 2 พันล้านบาท ที่คาดว่าจะทยอยโอนได้ใน 1-2 ปีนี้ โดยปัจจุบันยังมีโครงการอีก 2 โครงการได้แก่ ดิ อิสสระ ลาดพร้าว มูลค่าโครงการ 2.7 พันล้านบาท ขายไปแล้ว 95 % และโครงการอิซซี่ คอนโด สุขสวัสด์ มูลค่าโครงการ 1.8 พันล้านบาท ขายไปแล้วกว่า 80% คาดจะเริ่มโอนได้ในไตรมาส 4/58 นี้ ซึ่ง 2 โครงการดังกล่าวเป็นการรร่วมทุนกับบริษัท ซี.ไอ.เอ็น.เอสเตท จำกัด ซึ่งบริษัท ถือหุ้น 40%  อย่างไรก็ดี ปีนี้สัดส่วนรายได้จากธุรกิจอสังหาริมทรัพย์จะอยู่ที่ 3% ภายใน 1-2 ปีจะเพิ่มขึ้นเป็น 5% และเป็น 10% ในอีก 5 ปีข้างหน้า